La gronda scuverta

Da David Truttmann

Quest onn ha inundà in slogan da reclama noss pitschen mund rumantsch – «Tgi che sa rumantsch sa dapli». Placats, prospects, flyers, cartas da Nadal ed auter palpiri da Radio e Televisiun Rumantscha (RTR) han fatg palais quai che nus na savevan mai: Nus Rumantschs avain in gen u in cromosom dapli. Ils Tuatschins han en lur chavazzas in oss dapli. E nus tuts ensemen – per consequenza da nossa ierta genetica ordvart speziala – in pèr cellas da tscharvè dapli che il rest da l’umanitad. Ina sensaziun per la scienza. Las testas finas da RTR èn stadas quest atun en la stretga tscherna per il premi Nobel. 

La novitad da la scuverta sa derasa ad in derasar. La glieud rumantscha po ussa guardar mintga damaun en il spievel e sa dir: «Jau sai dapli. Jau sun dapli. Jau sun simplamain meglier che tut ils auters!» Mintga damaun in stumpel da motivaziun. Però en las ustarias sa dumonda la glieud, sche la nova scuverta vala er per tschels Rumantschs, per quels e quellas da tschella vart da la muntogna. Ina tscherta malsegirezza è anc da badar. Perquai stuessan las autoritads rumantschas infurmar anc pli bain en questa chaussa. Intensivar l’infurmaziun. En il radio stuessan Baseli Cristoffel da Riein, Paula Platta da Marmorera, Göri Rischatsch da Sent e Mengia Nutal da Silvaplauna repeter suenter mintga chanzun il slogan. Ils moderaturs e las moderaturas dal Telesguard stuessan salidar mintga saira lur public cun: «Tgi che sa rumantsch sa dapli». L’infurmaziun sto vegnir intensivada uschè ferm, enfin che ils Rumantschs e las Rumantschas sa salidan sin via be pli cun: «Tgi che sa rumantsch sa dapli» – sco en America: «How do you do». 

Scuvertas midan il mund. Perfin quel rumantsch. Il slogan è daventà part da nossa identitad, ed el stuess furmar en avegnir il fundament da quella. Ina uschenumnada «corporate identity». Pli baud avevan nus er ina sort «corporate identity». Nus avevan ina brava clav en giaglioffa – la clav rumantscha. Quella n’avain nus dentant betg pli da basegn. Cun noss savair immens avrin nus uss il marschloss da mintga porta – e quai senza clav. La Lia rumantscha na sto betg pli producir tut quellas millieras da clavs. Per fortuna. Ella era propi arrivada a ses limits. Nossa organisaziun-mamma aveva numnadamain stuì restructurar ed optimar quests davos onns pliras giadas sia producziun. Al cumenzament aveva ella in grond sortiment da puschels da clavs. Ils Rumantschs e las Rumantschas – che n’avevan anc betg novas da lur grond savair – na savevan dentant betg co duvrar tut quellas clavs. Suenter aveva la Lia rumantscha sa concentrada sin l’elavuraziun dad ina clav-passepartout, sin ina «caba star». Cun magari pauc success. Ussa po ella finalmain dir cun grond levgiament: «Addio clavs!» 

Perquai che nus Rumantschs savain simplamain dapli, avain nus er gia creà novas variantas dal slogan: «Tgi che legia rumantsch sa dapli» (La Quotidiana) e «Tgi che legia l’entira gasetta sa anc dapli» (Pro Svizra Rumantscha). Lura hai dà anc la varianta da Michel Decurtins en occasiun dals Dis da litteratura a Domat: «Tgi che sa rumantsch sa pli ditg». 

Ed il slogan sa lascha variar anc vinavant: Tgi che discurra rumantsch ha bella cumpagnia – Tgi che chanta rumantsch chatta il tun – Tgi che siemia rumantsch dorma dapli – Tgi che mangia rumantsch digerescha svelt – Tgi che baiva rumantsch vesa dubel. Dal rest, la meglra varianta vegn premiada la fin da l’onn 2003. L’emprim premi è ina bandiera da RTR cun scrit si: «Tgi che sa rumantsch sa ina bella pipa tubac dapli.»